በሙያው ኮቪድን እየታገለ ያለው የመዲናዋ ኮሌጅ
ለአንድ አገር እጅግ አስፈላጊ ከሆኑት ትምህርትና ስልጠና ማዕከላት አንዱ ፖሊ ቴክኒክ መሆኑ ይታወቃል። በየደረጃው ያሉት ሁሉ እንደየባህርይና ዓይነት/ይዘታቸው አስፈላጊዎች ሲሆኑ በተለይ ለታዳጊ አገራት የፖሊዎችን ያህል የቀዳሚ አስፈላጊነት የሚወዳደር የሌለ መሆኑን ያደጉት አገራት ተሞክሮና ስኬት ያስገነዝባል። ጀርመን፣ ደ/ኮሪያ፣ ቻይና፣ ዩጎዝላቪያ፣ ህንድና መሰል አገራትም ለዚህ ተምሳሌቶች ናቸው። 
አገራችን የሌሎች በተለይም በእድገት ፈለጋቸው ውጤታማ የሆኑ አገራት ለዘርፉ የሰጡትን ትኩረት ልብ በማለት ለፖሊ ቴክኒክ ተቋማት ልዩ ትኩረትን በመስጠት አበረታች እንቅስቃሴ ላይ የምትገኝ ስትሆን ለዚህም በአገር አቀፍና ክልሎች ደረጃ ዘርፉን የሚያስተናግዱ ኤጀንሲዎች መኖራቸው፤ በሥራቸውም ፖሊ ቴክኒክ ኮሌጆችን አቋቁመው መሥራታቸው፣ የሰለጠኑ ወጣት ባለሙያዎችንም ማፍራታቸውና ለፈጠራ ሥራዎችም ሁኔታዎች እየተመቻቹ መሆናቸው ተጠቃሽ ሲሆን፤ ከዚሁ አኳያም በዚሁ ፅሑፍ የምንቃኘውና መነሻውን 1969 ዓ/ም ባደረገው፤ በአዲስ አበባ ከተማ አስተዳድር ስር የሚገኘው “የአዲስ አበባ ፖሊ ቴክኒክ ኮሌጅ” አንዱ ነው። 
በአቃቂ-ቃሊቲ ክፍለ ከተማ የሚገኘው ይህ ኮሌጅ በተለያዩ የሙያ ዘርፎች ወጣት ባለሙያዎችን በማፍራት ላይ ይገኛል። በመደበኛና ማታው ፕሮግራሞች፤ እንዲሁም የተለያዩ ተቋማትን ፍላጎት መሰረት በማድረግ አጫጭር ስልጠናዎችን በ12 ክፍለ-ትምህርቶች እየሰጠ ይገኛል። ደረጃቸውን በጠበቁ ማሺነሪዎች በመደራጀት ጥራቱን የጠበቀ ትምህርት በመስጠት፣ አዳዲስ ቴክኖሎጂዎችን በመጠቀም የተለያዩ የፈጠራ ሥራዎችን በማከናወን የአገሪቱን የሰለጠነ የሰው ኃይል ፍላጎትና የአካባቢውን ማህበረሰብ የአኗኗር ዘይቤ ያገናዘቡ ምርቶችንና ግብአቶችን ተደራሽ በማድረግ ተቋማዊ ኃላፊነቱን በመወጣት ላይ ሲሆን፤ በተለይ ወቅታዊና አንገበጋቢ የሆኑ አገራዊ ችግሮች ሲያጋጥሙ
 ፈጥኖ በመለየትና በመረዳት ምርምርና ፈጠራን መሰረት ያደረጉ መፍትሔዎችን ማፈላለጉ ላይ ጠንክሮ እየሠራ መሆኑን የኮሌጁ ዲን አቶ ደመላሽ ተስፋዬ ይናገራሉ።
እንደ አቶ ተስፋዬ ገለጻ ኮሌጁ ከ2009 ዓ/ም ወዲህ ስር ነቀል በሚባል ደረጃ ከፍተኛ ለውጥን በማሳየት ላይ ይገኛል። በሙያው በሰለጠኑ ከፍተኛ ልምድና እውቀት ባላቸው ምሁራንና በዘመናዊ ማሽነሪዎች ተደራጅቷል፤ በቂና ሰፋፊ ስፍራዎች/ሾፖችም አሉት። 
ኮሌጁ የተለያዩ ክፍለ-ትምህርቶችን እንደሚያካትት የሚናገሩት ዋና ዲኑ 10ኛ ክፍልን ካጠናቀቁ ተማሪዎች መካከል በማወዳደርና ከፍተኛ ውጤት ያላቸውን በመቀበል በተለያዩ ደረጃዎች (በሌቭልስ) የሚያሰለጥን መሆኑን፤ በአካባቢው ህብተረሰብ፣ የተለያዩ ተቋማትና፣ በአነስተኛና ጥቃቅን ለተደራጁ ወጣቶች የካይዘን ድጋፍ ያደርጋል፤ ስለሥራ ፈጠራ ግንዛቤን ያስጨብጣል፣ የሥራ ላይ ሳይንሳዊ እውቀትን የሚያስጨብጡ የክሂሎች ማዳበሪያ ስልጠናዎችን ይሰጣል፤ ዎርክሾፖችን በማዘጋጀት ሠርቶ ማሳያዎችን ይተገብራል። በተለይ የአገሪቱን ፍላጎትና አቅጣጫ መሰረት በማድረግ በማኑፋክቸሪንግ ዘርፍ ላይ በማተኮር የምርምርና ፈጠራ ሥራዎችን ይሠራል። በተለይም ተወዳዳሪ ሆኖ መገኘትን ታሳቢ አድርጎ የሚንቀሳቀስ ከመሆኑ አኳያ ኮሌጁ ጥራትንና ደረጃን ሳያማክል ምንም ነገር እንደማይሠራም ዲኑ ተናግረዋል።
በተለይ ጥራት፣ ደረጃና ተወዳዳሪነት የማይደ ራደሩበት መሆኑን የሚናገሩት ዲኑ እቅዳቸው በዓለም አቀፍ ደረጃ ተፎካካሪ በመሆን አገርንና ወገንን መጥቀም፤ በየዘርፉ ብቁ ባለሙያ ወጣቶችን ማፍራት፤ አካባቢው የአርሶ አደሮች እንደመሆኑ መጠን ለእነሱ ግብአት ማቅረብና ምርትና ምርትማነትን ማሳደግ፤ በከተማው መስተዳድር ለከተማ ግብርና የተሰጠውን ትኩረት በመከተልና “አንድም መሬት ፆም አያድርም” የሚለው መርሁን ተግባራዊ በማድረግ በኩል ኮሌጃቸው ሳያሰልስ እየሠራ መሆኑንም ገልጸዋል።
ኮሌጃችን ብቁ ባለሙያዎችን በማፍራት በኩል የተዋጣለት ነው፤ ባለፈው በጠቅላይ ሚኒስትር አቢይ አህመድ የተሸለመው ወጣትም የዚሁ ኮሌጅ ምሩቅ ነው
የሚሉት አቶ ተስፋዬ በኮሌጁ ሥራዎች ይፈጠራሉ – ይሠራሉ – ይባዛሉ – ይሸጋገራሉ – ተደራሽ ይሆናሉ – ሥራ ላይ በመዋልም ለማህበረሰቡና ለአገሪቱ ሁለንተናዊ እድገት የበኩላቸውን ያደርጋሉ ሲሉም ይነገራሉ።
የኮቪድን ድንገተኛ ወረርሽኝ በተመለከተ በርካታ ሥራዎች መሠራታቸውን የተናገሩት ዲኑ ከ11ሺህ በላይ ማስኮችንና ለማቆያ የሚሆኑ ደረጃቸውን የጠበቁ 250 አልጋዎችን አምርተው ማሰራጨታቸውን፤ 100 አልጋዎች ተዘጋጅትው ለስርጭት ዝግጁ መሆናቸውን፤ የተለያዩ የእጅ መታጠቢያ ማሽኖችን መሠራታቸውንና አገልግሎት በመስጠት ላይ መሆናቸውንም አብራ ርተዋል።
ዘመናዊ የእጅ መታጠቢያውን የሠሩትን ሁለት የኤሌክሮኒክስ ክፍለ-ትምህርት የደረጃ/ሌቨል አምስት፤ 3ኛ ዓመት ተማሪዎች አግኝተን አነጋግርናቸዋል። ተማሪ የአብስራ ስነወርቅ እንደነገረን ከሆነ ከሄኖክ ስንታየሁ ጋር ይህንን ፈጠራ ሊሠሩ የቻሉት የኮሌጁ መምህራን ያስጨበጧቸውን ተግባራዊ እውቀት በመጠቀም ነው። የእጅ መታጠቢያ ማሽኑን ከሌሎች ልዩ የሚያደርገውን ገፅታ ሲያስረዳም (እኛም ተመልክተነዋል) ሰዓት (20 ሰከንዱን) የሚቆጥረው እራሱ መሆኑ፤ ሰኮንዱ ሳይሞላ ውሃ አለመልቀቁና የሚታጠበው ሰው ለ20 ሰከንድ እጁን ፍትግ አድርጎ እንዲታጠብ ማድረጉ፤ ይህም በተገጠመለት ሰዓት አማካኝነት የሚታይ/ነበብ መሆኑ፤ ከማሽኑ ጋር ምንም ዓይነት ንክኪ የማይኖር መሆኑ ነው ይላል። የወደፊት እቅዱና ምኞቱንም “ከዚህ የበለጡ ሌሎች ለአገር ጠቃሚ የሚሆኑ ማሽኖችን የመሥራት እቅድ አለኝ። ለዚህም በቂ እውቀትን ከኮሌጁ አግኝቻለሁ።” በማለት ተናግሯል።
የኤሌክትሪካል ኤሌክትሮኒክስ መምህርና የስልጠና ክፍል ተጠሪ አቶ ወንድማገኝ ደርቤ እና የጋርመንት ዲፓርትመንት ተጠሪ ወ/ሪት ራሄል ለማ በበኩላቸው በኮሌጁ በሁሉም ዘርፎች ጥራቱን የጠበቀና ተግባር ተኮር የሆነ ትምህርት ይሰጣል። ሁሉም ተማሪ ፕሮጀክቶችን ሳይሠራ አይወጣም። ለዚህ ደግሞ ኮሌጁ የተደራጀ መሆኑ በራሱ ትልቅ ዕድል ነውና ተማሪዎቻችንም እየተጠቀሙበት ይገኛሉ ብለዋል።
አዲስ ዘመን ሰኔ 12/2012ግርማ መንግስቴ